b'\n_START_ARTICLE_\nFrikcijos\n_START_PARAGRAPH_\nFrikcijos \xe2\x80\x93 varpos judesiai (pirmyn - atgal) mak\xc5\xa1tyje sueities metu, didele dalimi nulemiantys myl\xc4\x97jimosi temp\xc4\x85. Frikcij\xc5\xb3 metu yra stimuliuojama vyro varpa bei moters lytin\xc4\x97s l\xc5\xabpos ir varput\xc4\x97. Tuo pa\xc4\x8diu metu partneriai gali bu\xc4\x8diuoti ir glamon\xc4\x97ti kr\xc5\xabtin\xc4\x99, s\xc4\x97dmenis, varput\xc4\x99 ir kitas erogenines zonas. Frikcijos vyksta d\xc4\x97l to, kad \xc4\xafvedus varp\xc4\x85 mak\xc5\xa1tin, vyro nes\xc4\x85lyginiai lytiniai refleksai skatina varp\xc4\x85 \xc4\xafstumti, o moters refleksai \xe2\x80\x93 i\xc5\xa1stumti (bet tai nerei\xc5\xa1kia, kad moteriai sueitis ar frikcijos yra nemalonios)._NEWLINE_Frikcijos yra kopuliacinio ciklo dalis. Jos prasideda varpos \xc4\xafst\xc5\xabmimu ir baigiasi da\xc5\xbeniausiai ejakuliacija (nors kartais frikcijos yra t\xc4\x99siamos ir po vyro orgazmo arba, atvirk\xc5\xa1\xc4\x8diai, i\xc5\xa1traukiama nutrauktosios sueities atveju dar iki ejakuliuojant). Varpos galvut\xc4\x97 ir k\xc5\xabnas trinasi \xc4\xaf j\xc4\x85 apgaubian\xc4\x8dios mak\xc5\xa1ties sieneles ir kadangi varpa (ir ypa\xc4\x8d jos galvut\xc4\x97) yra labai jautri erogenin\xc4\x97 zona, tai lytinis susijaudinimas vis did\xc4\x97ja ir baigiasi orgazmu._NEWLINE_Kiekvienai besimylin\xc4\x8di\xc5\xb3j\xc5\xb3 porai b\xc5\xabdingi tam tikri frikciniai judesiai: greitesni arba l\xc4\x97tesni, gil\xc5\xabs arba pavir\xc5\xa1utini\xc5\xa1ki, staig\xc5\xabs arba \xc5\xa1veln\xc5\xabs, ritmi\xc5\xa1ki arba kintan\xc4\x8dio ritmo. Frikcij\xc5\xb3 pob\xc5\xabdis gali keistis ir tos pa\xc4\x8dios sueities metu, pvz., frikcijas verta sul\xc4\x97tinti ar net visai nustoti jud\xc4\x97ti tuo atveju, kai vyras pajunta art\xc4\x97jant orgazm\xc4\x85, o moteris yra dar nepakankamai susijaudinusi \xe2\x80\x93 \xc5\xa1itaip prailginama sueities trukm\xc4\x97. Be to, prie\xc5\xa1 pat orgazm\xc4\x85 frikcijos paprastai pada\xc5\xben\xc4\x97ja ir sustipr\xc4\x97ja. Per vis\xc4\x85 lytin\xc4\xaf akt\xc4\x85 atliekam\xc5\xb3 frikcij\xc5\xb3 skai\xc4\x8dius gali b\xc5\xabti labai \xc4\xafvairus \xe2\x80\x93 priklausomai nuo partneri\xc5\xb3 lytinio sud\xc4\x97jimo, lytinio susilaikymo trukm\xc4\x97s, nuotaikos, patrauklumo, temperamento ir kt. Nustatyta, kad mylintis ir dirbtinai nestabdant myl\xc4\x97jimosi tempo, frikcijos vidutini\xc5\xa1kai trunka apie 2\xe2\x80\x932,5 min. (nuo 1 iki 3,5 min.), ta\xc4\x8diau frikcijoms trunkant trumpiau bei ilgiau, j\xc5\xb3 da\xc5\xbenis yra kiek didesnis nei vidutini\xc5\xa1k\xc5\xb3 (vidutin\xc4\x97s apie 30 frikcij\xc5\xb3 per minut\xc4\x99, o galimi net iki 75 frikcij\xc5\xb3 per minut\xc4\x99 da\xc5\xbeniai). Prailginant sueit\xc4\xaf ilgiau (5\xe2\x80\x9310 minu\xc4\x8di\xc5\xb3), frikcij\xc5\xb3 da\xc5\xbenis siekia apie 25\xe2\x80\x9330 per minut\xc4\x99.\n_START_SECTION_\nLytinis pasitenkinimas\n_START_PARAGRAPH_\nLytinis pasitenkinimas, jau\xc4\x8diamas d\xc4\x97l savoti\xc5\xa1k\xc5\xb3 poj\xc5\xab\xc4\x8di\xc5\xb3 frikcij\xc5\xb3 metu, dar yra vadinamas voliustu (vok. Wollust \xe2\x80\x93 geidulingumas). Frikcij\xc5\xb3 metu geidulingumas did\xc4\x97ja, kol galiausiai pasiekia maksimal\xc5\xb3 lytinio susijaudinimo lyg\xc4\xaf ir pasiekiamas orgazmas. Geiduling\xc5\xb3 jausm\xc5\xb3 atspalvis priklauso nuo fizin\xc4\x97s, dvasin\xc4\x97s ir emocin\xc4\x97s b\xc5\xabkl\xc4\x97s lyti\xc5\xa1kai suart\xc4\x97jus: jie gali b\xc5\xabti labai a\xc5\xa1tr\xc5\xabs, stipr\xc5\xabs ir jaudr\xc5\xabs, o gali b\xc5\xabti blank\xc5\xabs ir nuobod\xc5\xabs. Moteriai mylintis pirmais kartais, voliustas kartais yra silpnas ir did\xc4\x97ja tik su patirtimi, kuri kaupiasi po kiekvienos sueities ir j\xc4\x85 lydin\xc4\x8di\xc5\xb3 rei\xc5\xa1kini\xc5\xb3. Tai yra susij\xc4\x99 su tuo, kad erogenini\xc5\xb3 zon\xc5\xb3 jaudrumas reguliariai jas stimuliuojant ima did\xc4\x97ti, be to, vis labiau pa\xc5\xbe\xc4\xafstamos partnerio psichologin\xc4\x97s ir seksualin\xc4\x97s ypatyb\xc4\x97s. Blankus voliustas gali b\xc5\xabti stebimas esant abejingam arba neigiamam po\xc5\xbei\xc5\xabriui \xc4\xaf partner\xc4\xaf, taip pat \xe2\x80\x93 d\xc4\x97l depresini\xc5\xb3 po\xc5\xbeymi\xc5\xb3 arba u\xc5\xbedegimini\xc5\xb3 proces\xc5\xb3 moters vidiniuose lytiniuose organuose. Voliusto intensyvum\xc4\x85 taip pat slopina girtumas, ir galimi atvejai, kai erekcija nusilpsta frikcij\xc5\xb3 metu, d\xc4\x97l ko sueitis nebegali b\xc5\xabti t\xc4\x99siama, o tuo pa\xc4\x8diu moteris praranda galimyb\xc4\x99 patirti orgazm\xc4\x85. Kai kuriais atvejais voliustas gali labai sustipr\xc4\x97ti d\xc4\x97l emocini\xc5\xb3 veiksni\xc5\xb3 \xe2\x80\x93 didelio intymumo jausmo, ilgo lytinio susilaikymo ir kt.'